Valmistelussa on ollut esillä teknologian käyttö osana kotiin annettavia palveluja. Käytännön kehittämistyössä teknologiaa käytetään lisääntyvässä määrin esimerkiksi kotikäyntien suunnittelun ja kotihoidon toteuttamisen apuna. Teknologian hyödyntäminen voi auttaa varmistamaan palvelujen saatavuutta ja parantaa niiden laatua. Teknologiaa käyttöönotettaessa on tärkeää samalla ottaa huomioon sosiaalihuollon asiakkaan oikeudet.
Tässä vaiheessa lakiin ei lisätty säännöksiä teknologian käytöstä kotihoidossa sekä turva-auttamispalvelussa. On tärkeää, että meneillään oleva kehittämistyö teknologian hyödyntämiseksi sosiaalipalveluissa jatkuu siitä huolimatta, että teknologian käyttöä koskevan sääntelyn lisääminen sosiaalihuoltolakiin siirtyy myöhemmin toteutettavaksi.
Voimassa oleva lainsäädäntö sisältää säännökset muun muassa asiakasprosessista, johon kuuluu asiakkaan yksilöllisten tarpeiden arviointi, palvelujen toteuttamista koskevien vaihtoehtojen selvittäminen asiakkaalle sekä asiakkaan omien toivomusten ja mielipiteen huomioon ottaminen palveluja suunniteltaessa ja niitä koskevia ratkaisuja tehtäessä. Myös säännökset asiakkaan tietosuojan ja yksityisyydensuojan turvaamisesta on otettava aina huomioon. Muun muassa näitä säännöksiä noudattamalla teknologiaa voidaan käytännön työssä hyödyntää ja uusia työtapoja kehittää.